Елат безне, Азат! (ВИДЕО)

	Ике метрлы ыржыктай ир-егетнең зур сәхнәдә җырлавына бүген алай ук искитмәле хәл дип карамасак та (хәзер кем генә җырламый!), аның хисләрен тыя алмыйча елавын тамашачы тиз генә онытмас. Ә ул җырчының Шыгырдан егете икәнлеген дә әйтсәм, аңлаган укучы шаккатачак. Сүзнең Рәшит Ваhапов фестивале лауреаты Азат Абитов турында барганлыгын чамалаучыларыгыз булгандыр.	 Тамашачы инде аны танырга гына түгел, яратырга да өлгерде. Филармониягә аның беренче зур концертын карарга дип зал тутырып килгән халыкның үз-үзен тотышыннан мин шуны аңладым: тамашачы тыйнак та, ихлас hәм үзенчәлекле дә талантларга сусаган. Шулай булмаса, ул дулкынланып беренче тапкыр зур сәхнәдә имтихан тоткан яшь җырчының хисләрен тыя алмый елавына кушылып үзе дә еламас иде. Әнисенә багышланган җырны аның ана телендә – чуашча җырлаганда Азат яшьләрен яшереп кала алмады. И бу ихласлык, и бу самимилек! Уйнауга, тапталган сәхнә алымнарына корылган күпсанлы тамашалар, туйдырып кына калмыйча, халыкның күңелен дә зәгыйфьли шул. Тамашачы зәвыксызлыкка, урам теленә hәм мәгънәсезлекләргә инде күптән күнгән булса да, шул агымда Азат, Гөлсирин hәм Рәмис кебек саф, ихлас, зәвыклы талантларны шунда ук күреп ала, таный hәм яратып кала. Нәкъ менә шундый авыр да, мактаулы да эшне үз өстенә алганы өчен Р.Ваhапов фонды җитәкчесе Рифат Фәттаховка без атлаган саен рәхмәтебезне әйтик, зурлыйк. Азат Абитовның концертында да сән¬гатьтән, җырдан ерак торалар дип саналган Шыгырдан авылы җәмәгатьчелеге үзләрендәге беренче яшь җырчыга, зур сәхнәгә күтәрелү мөмкинчелеге тудырганы өчен, Рифат әфәндегә кат-кат рәхмәт җиткереп кенә калмыйча, аңа Чувашия Диния нәзарәтенең якташлары Фәтхи Бурнаш исемендәге бүләк тапшырулары өчен дә без – залдагылар шатланып утырдык.
 
Чыннан да, гомер бакый дөнья куу белән артыграк мавыккан ике меңгә якын йортлы hәм җиде мәчетле Шыгырданда төрле өлкәдә зур уңышларга ирешеп танылган шәхесләр шактый күп булса да, җырчылар юк иде әле. Хис-кичерешләрне ераграк яшерергә күнеккән мишәр кавеменә сәхнәгә менеп җырлау ир-ат өчен мактаулы эш саналмаудандыр инде ул. Заманга ияреп сәхнәгә менүчеләре Азатка ка¬дәр дә булгандыр бәлки. Ләкин бу эшкә төптән җигелеп, үҗәтләнеп, бөтен җаны-тәне белән бирелеп тотынган hәм Венера Ганиева кебек укытучыга, Рифат Фәттахов кебек продюсерга тарыганнары булмагандыр, күрәсең. Аннары, ничек кенә булмасын, Шыгырданда да сәнгатькә гашыйк гаиләләр бар. Әнә бит Азатның да әтисе – Чуашстанның атказанган мәдәният хезмәткәре, ә әнисе мәктәптә баян классын алып бара. Шулай да татарча яшәү рәвешен үз иткән әнисенең өлеше зур булгандыр Азатның сәхнәгә тартылуына. Тик торганнан гына егет әнисенә багышланган моңлы чуаш җырын башкарганда еламагандыр.

Ихласлыгыңны, самимилегеңне югалтма, осталыгыңны hәрдаим арттыр, заманага ияреп кырысланма hәм безне дә кырысланудан, күңел тупаслануыннан сакла, дип телисем килә минем Азат Абитовның концертын яратып караганнан соң.  Миңназыйм Сәфәров
(“Ватаным Татарстан”,   /№ 32, 07.03.2017/)

  
	---	
Рәшит Ваһапов фестивале

	№ --- | 09.03.2017	


